1898: Los últimos de Filipinas

1898: Los últimos de Filipinas (1898: La lastaj de Filipinoj) estas hispana historia filmo reĝisorita de Salvador Calvo kaj produktorita de Enrique Cerezo. Ĝi estis premierita la 2an de decembro 2016. Ĝi rakontas drame historian epizodon de la Milito de Filipina Sendependiĝo nome sieĝo de Baler, en Luzono. Ĝi estis filmita, inter aliaj lokoj, en eksteraĵoj de Ekvatora Gvineo kaj Kanarioj. La filmado daŭris naŭ semajnojn, el majo ĝis julio 2016.

Kvankam temas pri la samaj historiaj faktoj, estas versio tute malsama de la filmo Los últimos de Filipinas de 1945 en kiu estis ĉefroluloj, inter aliaj, Fernando Rey kaj Tony Leblanc. La filmo de Salvador Calvo malproksimiĝas de la historia rakonto emfazante la malfacilan kunvivadon kaj la suferon de la sieĝoj. Kvankam oni rakontas kelkajn faktojn neaperintajn en la versio de 1945, ankaŭ la versio de Salvador Calvo ricevis negativajn kritikojn de kelkaj historiistoj, dum kinkritikistoj plie laŭdis la filmarton.

Intrigo

La filmo startas per la atako de indiĝenaj fortoj al la soldataro de marborda Baler, estrita de la leŭtenanto Mota, de kiu survivas la serĝento Jimeno. La anstataŭa soldataro, estrita de la leŭtenanto Saturnino Martín Cerezo, alvenas al Baler. Tie ili trafas monaĥon Fray Carmelo kaj poste kun la serĝento Jimeno, akra militisto, kiu malamas la indiĝenojn. Carlos, unu de la soldatoj, havas pentrarton kiel ŝatokupo kaj amikiĝas kun Fray Carmelo, kiu siavice kliniĝas al uzado de opio por mildigi la situacion. La milita afero komplikiĝas pri la apero de malsanoj kaj nutromanko. 

Oni informas pri la eniro de Usono en la milito kaj pri nova ribelo de tagaloj. La kapitano Enrique de las Morenas ordonas fortikiĝi en la preĝejo antaŭ tuja atako. Sekvas longa sieĝo, kiu pluas 11 monatojn, en kiuj ili suferas atakojn, dum oni montras la diversajn karakterojn de unuopuloj. La kapitano mortas pro malsano kaj la monaĥo memortĝas, kiam komprenas, ke ankaŭ li malsaniĝis. Unu soldato dizertas, kaj aliaj falas dum atakoj. Filipina indiĝenino, kantas el la atakanta tendaro, por allogi la sieĝintojn; ĝis la leŭtenanto pafas ŝin. La indiĝeno avertas, ke la militon perdis Hispanio, sed la sieĝintoj, ĉefe la oficiroj, kredas tion trompomensogon.

Iam venas perŝipe hispana oficiro dirante same, kunportante oficialan dokumenton kaj ĵurnalojn kaj ordonante la kapitulacon, sed denove la leŭtenanto kaj la serĝento ne fidas tion. Soldato estas sendita al Manilo por konstati la verecon de tiuj asertoj. Li ne alvenis ĝis tien, sed al kampadejo de filipinaj ribeluloj, kuj informas lin, ke Hispanio vendis la teritorion al Usono kaj nun ili batalas kontraŭ usonanoj. Li alportas tiujn novaĵojn al la sieĝita preĝejo de Baler, sed denove la leŭtenanto kaj la serĝento ne kredas tiujn informojn. kiam tri soldatoj klopodas dizerti, la kruela serĝento fortranĉas brakon al la sendita kaj reveninta soldato kaj la leŭtenanto ordonas la ekzekuton de la du aliaj soldatoj. Finfine la leŭtenanto trovas en la supozitaj falsaj ĵurnaloj vere reala informo, kio konvinkas lin, ke la milito finis. Li kapitulacas kaj la filipinanoj omaĝas la eliron de la survivintaj hispanoj. 

Eksteraj ligiloj
 Reklama filmeto en Jutubo
 en imdb

Geaktoraro kaj roluloj
 Luis Tosar, Leŭtenanto Saturnino Martín Cerezo
 Javier Gutiérrez, 	Serĝento Jimeno
 Álvaro Cervantes, 	Soldato Carlos
 Karra Elejalde, 	Fray Carmelo
 Carlos Hipólito, 	militkuracisto Rogelio Vigil de Quiñones
 Eduard Fernández, 	Kapitano Enrique de las Morenas y Fossi
 Patrick Criado, 	Soldato Juan
 Alexandra Masangkay, 	Teresa
 Miguel Herrán, 	Soldato Carvajal
 Ricardo Gómez, 	Soldato José

Kategorio:Hispanaj dramaj filmoj
Kategorio:Filmoj aperintaj en 2016
Kategorio:Historiaj filmoj
Kategorio:Militaj filmoj